OpenLLM-France/wikimedia huggingface dataset:
# Escut de l'Índia

L'escut de l'Índia és un emblema que adapta el Capitell dels Lleons d'Aixoka de Sarnath.
L'emperador Aixoka el Gran va erigir el capitell damunt un pilar per assenyalar el lloc on Gautama Buda va predicar per primer cop el dharma i on es va fundar la Sangha budista. En l'original hi ha quatre lleons asiàtics, donant-se l'esquena l'un a l'altre, drets damunt un àbac circular amb un fris amb escultures en alt relleu d'un elefant, un cavall galopant, un bou i un lleó separats per rodes d'Aixoka (dharmachakra), tot plegat damunt una flor de lotus en forma de campana. Fou tallat en un bloc de marès polit.
La versió usada com a emblema de l'Índia no inclou el quart lleó (ja que queda al darrere, amagat de la vista) ni la flor de lotus campaniforme inferior. El fris de sota els lleons apareix amb un dharmachakra al centre, el bou a la dreta i el cavall a l'esquerra i el perfil de dues rodes més als extrems dret i esquerre.
Forma part de l'emblema el lema inscrit sota l'àbac en alfabet devanagari: सत्यमेव जयते (Satyamēva Jayatē, 'Només triomfa la veritat'), una citació extreta de l'Upanixad Mundaka, la part final dels Vedes sagrats de l'hinduisme.
Fou adoptat com a Emblema Estatal de l'Índia el 26 de gener de 1950, el mateix dia que l'Índia esdevenia una república. És usat com a símbol oficial del Govern, als passaports, a les representacions diplomàtiques a l'estranger i a les monedes i bitllets de banc. La roda d'Aixoka de la base apareix també al centre de la bandera estatal.

## Vegeu també

* Bandera de l'Índia

## Enllaços externs

* Govern de l'Índia Emblema estatal (anglès)
# Batman Forever (videojoc)

Batman Forever és joc beat 'em up basat en la pel·lícula del mateix nom. Les versions de Super NES, Sega Mega Drive, i Game Boy foren desenvolupades per Acclaim Studios London i distribuïdes per Acclaim Entertainment. Les versions de Sega Game Gear i PC foren desenvolupades per Probe Entertainment.

## Jugabilitat

El jugador pren el paper de Batman o Robin. Hi ha també una mode de joc de lluita dit "mode d'entrenament", on el jugador pot jugar com Batman, Robin, o qualsevol dels enemics en tot el joc o bé contra un oponent controlat per ordinador, contra un segon jugador, o en cooperació contra dues oponents.
Els comandaments estan en gran part basats en llistes de moviment i seqüències claus. Alguns moviments d'artefacte impliquen allunyar-se de l'enemic just abans pressionar un botó de punyada o puntada, que crea problemes, ja que el joc només manté als jugadors que afronten a enemics si ells són bastant propers l'u a l'altre.
La llista d'artefacte és seleccionada pel jugador(actor) cada nivell, amb tres artefactes estàndard per a cada caràcter i dos artefactes seleccionats d'una llista. Hi ha també quatre artefactes "de cianòtip" ocults.
La llista d'artefactes és seleccionada pel jugador cada nivell, amb tres artefactes estàndard per a cada personatge i dos artefactes seleccionats d'una llista. Hi ha també quatre artefactes "de plànol".

## Enllaços externs

* Batman Forever en MobyGames (anglès)
# Börje Leander

Börje Leander (municipi d'Avesta, 7 de març de 1918 - Mora, 30 d'octubre de 2003) fou un futbolista suec que va competir entre les dècades de 1930 i 1950. Jugava de migcampista.
El 1948 va prendre part en els Jocs Olímpics d'Estiu de Berlín, on guanyà la medalla d'or en la competició de futbol. Entre 1941 i 1950 jugà 23 partits amb la selecció sueca, en què marxà 4 gols.
A nivell de clubs jugà 249 partits amb l'AIK, amb qui marcà 25 gols.

## Referències

* 1 2 «Börje Leander - Sveriges Olympiska Kommitté» (en suec). [Consulta: 1r novembre 2024].
* ↑ «Olympedia – Börje Leander». [Consulta: 1r novembre 2024].
* ↑ Börje Leander a Svenska Fotbollförbundet
# Gran Khingan

La serralada del Gran Khingan (xinès simplificat: 大兴安岭; tradicional: 大興安嶺 pinyin: Dàxīng'ānlǐng; manxú: Amba Hinggan), també conegut com a Gran Hing'an o Gran Hinggan és una serralada volcànica de la Mongòlia Interior a la Xina. S'estén per una longitud de 1.200 km del nord al sud, i s'estreny cap al sud. Divideix les planes del nord-est de la Xina de la plana Mongola (a l'oest). Té una altura mitjana de 1.200 a 1.300 metres però el punt més alt és a 2.035 metres. Té una densa vegetació. La flora és la dauriana, de transició entre la siberiana i la manxuriana.
Fou la regió del poble dels Khitan que va emergir abans d'establir la dinastia Liao al segle x.
# C-31d

La C-31d és una carretera de la Xarxa Bàsica de la Generalitat de Catalunya. Serveix per connectar la sortida 95 de la C-32 a l'alçada de Cabrera de Mar amb la N-II a Mataró. Té dos carrils

## Enllaços

Rotonda Mataró Centre :
| Avinguda Lluís Companys 🅿Plaça de Granollers |||
| C-31d  El Pla d'en Boet  C-32  Barcelona | N-II  🅿Plaça de les Tereses 🅿Plaça Santa Anna 🅿Plaça Tomàs y Valiente Mataró-Estació de Tren Caldes d'Estrac Arenys de Mar Canet de Mar Calella Pineda de Mar Malgrat de Mar Girona |
| N-II  Vilassar de Mar Premià de Mar El Masnou Badalona Barcelona | N-II  🅿Plaça de les Tereses 🅿Plaça Santa Anna 🅿Plaça Tomàs y Valiente Mataró-Estació de Tren Caldes d'Estrac Arenys de Mar Canet de Mar Calella Pineda de Mar Malgrat de Mar Girona |
# Cariàmids

Els cariàmids (Cariamidae) són una petita i antiga família d'aus tropicals sud-americans, coneguts com a sarians i relacionats amb la família Otididae.

## Taxonomia

Tradicionalment classificats al tàxon (en general considerat subordre) Cariamae, dins l'ordre dels gruïformes (Gruiformes), modernament s'han separat en el seu propi ordre, els Cariamiformes.
Es creu que les dues espècies vivents de seriema, són les espècies vivents més properes a un grup de gegantesques "aus terrorífiques" carnívores, els forusràcids, que es coneixen gràcies a fòssils trobats a Nord-amèrica i del Sud. Altres grups relacionats, com els idiornítids o batornítids, formaven part de la fauna del Paleogen a Nord-amèrica i Europa, i possiblement a altres lloc. Tanmateix, el registre fòssil dels sariàs en si no és gaire bo, i fins ara només se n'ha descrit una espècie prehistòrica (Chunga incerta).

## Descripció

Tenen cames, cues i colls llargs, però ales curtes, cosa que es reflecteix en el seu estil de vida. Són aus marronoses amb becs curts i crestes erèctils, i que tenen una segona urpa extensible que poden alçar del terra. Malgrat que s'assembli a l'urpa del Velociraptor i altres dinonicosaures, no és prou corbada com per ser una autèntica arma.

## Hàbitat i distribució

Viuen en zones herboses i seques del Brasil, Argentina i Paraguai.

## Comportament

Es tracta d'aus terrestres que corren més ràpid del que volen (tot i que poden volar distàncies curtes). S'alimenten d'insectes, serps i llangardaixos.
El sarià crestat construeix nius a terra, mentre que l'altra espècie del gènere, el seriema de potes negres, els construeix als arbres. Ambdues espècies ponen dos ous.

## Taxonomia

Hi ha dues espècies:
* sarià de Burmeister (Chunga burmeisteri), al nord-est de l'Argentina i al Paraguai.
* sarià crestat (Cariama cristata), a l'est del Brasil i al centre de l'Argentina.

## Referències

* ↑ Els cariàmids dins els gruïformes (anglès)
* ↑ Els cariàmids dins els Cariamiformes Arxivat 2020-04-24 a Wayback Machine. (anglès)
* ↑ E. P. Tonni (1974). Un Nuevo Carámido (Aves. Gruiformes) del Plioceno Superior de la provincia de Buenos Aires. Ameghiniana. Volum 11. Nº 4 (366-372)
# Oslobođenje

Oslobođenje (en català: Alliberament) és un dels diaris més populars de Sarajevo (Bòsnia i Hercegovina).
Va ser fundat el 30 d'agost de 1943 a la ciutat de Donja Trnova, població situada prop d'Ugljevik, com un periòdic anti-nazi durant la Segona Guerra Mundial.

## Activitat durant la guerra

Durant la guerra de Bòsnia (1992-1955) i el setge de Sarajevo (1992-1996) els redactors i la direcció del diari van treballar des d'un improvisat despatx en un refugi contra els bombardejos, després que la desena planta on es trobava la redacció va ser destruïda en ser considerat un objectiu en el conflicte. Durant la guerra van morir cinc dels seus periodistes i uns altres vint-i-cinc membres van resultar ferits.
Durant la guerra, el seu equip format per bosnians, serbo-bosnians i bosnio-croats van aconseguir tirar endavant el periòdic tots els dies, excepte un.

## Reconeixement mundial

L'any 1993 va rebre el Premi Sàkharov per la Llibertat de Consciència concedit pel Parlament Europeu, un any en el qual els seus editors, Kemal Kurspahić i Gordana Knezević, foren nomenats Editors de l'Any per la World Press Review, per la seva «tenacitat i dedicació als principis del periodisme». Aquell mateix any també va ser guardonat amb el Premi Internacional Alfonso Comín, juntament amb la ciutat de Tuzla

## Enllaços externs

* (bosnià) Edició digital de l'Oslobođenje Arxivat 2007-09-27 a Wayback Machine.
* (anglès) From the Battleground To the Suburbs Arxivat 2012-07-16 a Wayback Machine., American Journalism Review, juliol-agost de 1999
# Atinis

Els atinis (Attini) són una tribu de la subfamília dels mirmicins (Myrmicinae). Comprèn totes les formigues conegudes que practiquen el mutualisme mirmecofúngic com a manera de vida. Dos dels seus gèneres (Atta i Acromyrmex) són talladors de fulles.

## Taxonomia

La tribu Attini inclou 2.702 espècies en 49 gèneres:
* Acanthognathus Mayr, 1887
* Acromyrmex Mayr, 1865
* Allomerus Mayr, 1878
* Apterostigma Mayr, 1865
* Atta Fabricius, 1804
* †Attaichnus Laza, 1982
* Basiceros Schulz, 1906
* Blepharidatta Wheeler, 1915
* Cephalotes Latreille, 1802
* Chimaeridris Wilson, 1989
* Colobostruma Wheeler, 1927
* Cyatta Sosa-Calvo et al., 2013
* Cyphomyrmex Mayr, 1862
* Daceton Perty, 1833
* Diaphoromyrma Fernández, Delabie & Nascimento, 2009
* Epopostruma Forel, 1895
* Eurhopalothrix Brown & Kempf, 1961
* Ishakidris Bolton, 1984
* Kalathomyrmex Klingenberg & Brandão, 2009
* Lachnomyrmex Wheeler, 1910
* Lenomyrmex Fernández & Palacio, 1999
* Mesostruma Brown, 1948
* Microdaceton Santschi, 1913
* Mycetagroicus Brandão & Mayhé-Nunes, 2001
* Mycetarotes Emery, 1913
* Mycetomoellerius Solomon et al., 2019
* Mycetophylax Emery, 1913
* Mycetosoritis Wheeler, 1907
* Mycocepurus Forel, 1893
* Myrmicocrypta Smith, 1860
* Ochetomyrmex Mayr, 1878
* Octostruma Forel, 1912
* Orectognathus Smith, 1853
* Paramycetophylax Kusnezov, 1956
* Phalacromyrmex Kempf, 1960
* Pheidole Westwood, 1839
* Pilotrochus Brown, 1978
* Procryptocerus Emery, 1887
* Protalaridris Brown, 1980
* Pseudoatta Gallardo, 1916
* Rhopalothrix Mayr, 1870
* Sericomyrmex Mayr, 1865
* Strumigenys Smith, 1860
* Talaridris Weber, 1941
* Trachymyrmex Forel, 1893
* Tranopelta Mayr, 1866
* Wasmannia Forel, 1893
* Xerolitor Sosa-Calvo et al., 2018

## Referències

* ↑ Entrada «Attini» de la Paleobiology Database (en anglès). [Consulta: 20 desembre 2022].
* 1 2 «Attini - AntCat» (en anglès). [Consulta: 15 novembre 2023].

## Vegeu també

* Atta insularis
* Atta texana
* Mycocepurus smithii
# Pakora

Pakora (en hindi पकोड़ा) és un tipus de plat procedent de la gastronomia de l'Índia i que consisteix a fregir verdures empanades amb una pasta feta amb farina de cigrons, aigua i espècies. En general es tracta d'un bunyol vegetarià fet a base de ceba, d'albergínia, de patata, d'espinacs o d'altres, tot i que n'hi pot haver de fets de panir (formatge) i més rarament de pollastre. En la seva elaboració també es fan servir espècies diverses com el garam masala, el coriandre, etc.

## Elaboració

Es mescla la farina de cigrons amb l'ou, hidrogencarbonat, aigua i una mica de suc de llimona per fer una massa aigualida per a empanar les verdures o els ingredients triats. Les verdures així empanades es fregeixen en oli abundant i molt calent (a l'Índia se sol emprar el vanaspati, oli vegetal) fins que estiguin ben daurades.

## Consum

Les pakores es mengen sovint acompanyades d'una salsa. A Occident fan sovint d'aperitiu però a l'Índia són consumides com a entremesos als restaurants. En algunes ciutats europees on la quantitat d'immigrants pakistanesos o indis és notòria (com és el cas de Barcelona), és freqüent de veure pakores en els restaurants de menjar ràpid com a acompanyament que fa d'alternativa a les tradicionals patates fregides o al kebab.
# Mitjana geomètrica

La mitjana geomètrica o proporcional d'una quantitat finita de n nombres reals és l'arrel n-èsima del producte de tots els nombres.
${\bar {x}}={\sqrt[{n}]{\prod _{i=1}^{n}{x_{i}}}}={\sqrt[{n}]{x_{1}\cdot x_{2}\cdots x_{n}}}$
Per exemple, la mitjana geomètrica de 2 i 18 és:
${\sqrt[{2}]{2\cdot 18}}={\sqrt[{2}]{36}}=6$
En un altre exemple, la mitjana geomètrica de 1, 3 i 9 és:
${\sqrt[{3}]{1\cdot 3\cdot 9}}={\sqrt[{3}]{27}}=3$
La mitjana geomètrica només és rellevant quan tots els nombres són del mateix signe. Si almenys un d'ells és 0, llavors el resultat és 0. Si els nombres són negatius, s'utilitza el seu valor absolut i s'assigna un signe negatiu al resultat. En una barreja de valors positius i negatius la mitjana geomètrica no és rellevant, ja que si hi ha una quantitat parell de nombres negatius llavors la mitjana geomètrica és positiva independentment de la proporció de nombres negatius que hi hagi, serà negativa si tant n com la quantitat de nombres negatius és senar, i inexistent en els nombres reals en el cas que n sigui parell i la quantitat de nombres negatius sigui senar (i si s'agafa el seu valor absolut com en el cas que són tots negatius, l'assignació de signe a la mitjana no és evident).
Se sol utilitzar en la manipulació estadística de variables amb distribució no normal.

## Referències

* ↑ «mitjana | enciclopèdia.cat». [Consulta: 27 novembre 2020].
* ↑ «geometric mean | mathematics | Britannica» (en anglès). [Consulta: 24 gener 2022].
* ↑ Geometric Mean a MathWorld (anglès)
* ↑ «Geometric Mean». [Consulta: 26 gener 2022].
* ↑ GeorgiGeorgiev-Geo. «Geometric Mean Calculator» (en anglès). [Consulta: 26 gener 2022].
# Caecilia tentaculata

Caecilia tentaculata és un amfibi gimnofió de la família Caeciliidae que habita a diversos països de Sud-amèrica com el Brasil, l'Equador, el Perú i Colòmbia.

## Morfologia

És un animal de color gris blavós fosc per la part dorsal i de color més clar per la part del ventre. Es caracteritza per la seva gran mida, que pot arribar als gairebé 99 cm de longitud. La seva proporció de longitud a diàmetre és d'aproximadament 30-35 vegades, cosa que la fa notablement més gruixuda que altres espècies del mateix gènere com la caecilia disossea, que pot arribar fins a 80 vegades el seu diàmetre. El seu cos presenta 2 collarets nucals ben marcats a la part posterior del cap i més de 122 plecs anulars i 34 de secundaris.
Els seus ulls són visibles sota la pell. Té tentacles sensorials a la part inferior de cada fossa nasal i no es veuen des de la part superior. El seu musell es projecta per davant de la boca on té les seves dents corbades cap enrere i que estan formades per 2 files a la part superior i una a la part inferior.

## Distribució i hàbitat

La caecilia tentaculata es distribueix per tota la conca de l'Amazones. Es pot trobar al Brasil, Colòmbia, l'Equador, Perú, Veneçuela, Surinam, Bolívia i Guyana. És d'hàbits subterranis i terrestres i habita en boscos humits i tropicals i clarianes humides de baixa altitud per sota dels 1.000 metres.

## Referències

* ↑ «Caecilia tentaculata Linnaeus, 1758» (en castellà). GBIF | Global Biodiversity Information Facility. [Consulta: 17 octubre 2024].
* ↑ Borges-Nojosa, Diva Maria; Praciano de Castro, Deborah; Cassiano de Lima, Daniel; Holanda Bezerra, Castiele; Oliveira Maciel, Adriano «Expanding the known range of Caecilia tentaculata (Amphibia: Gymnophiona) to relict mountain forests in northeastern Brazil: linking Atlantic forests to the Amazon?». Expanding the known range of Caecilia tentaculata (Amphibia: Gymnophiona) to relict mountain forests in northeastern Brazil: linking Atlantic forests to the Amazon?, 17-08-2017.
* ↑ Guimarães Dias, Alice Maria Barbosa; Sarmento, João Fabrício de Melo; Prudente, Ana Lúcia da Costa; Maciel, Adriano Oliveira «A review of color patterns in Caecilia tentaculata (Gymnophiona: Caeciliidae) reveals high frequency of partial leucism» (en anglès). Acta Amazonica, 54, 11-10-2024, pàg. e54bc24132. DOI: 10.1590/1809-4392202401321. ISSN: 0044-5967.
* 1 2 «AmphibiaWeb - Caecilia tentaculata» (en anglès). [Consulta: 17 octubre 2024].
* ↑ «Bearded Caecilia (Caecilia tentaculata)» (en anglès). UICN Red List. [Consulta: 24 octubre 2017].
* ↑ R. Acosta, Andrés. «Lista de los Amfibios de Colombia - Caecilia tentaculata» (en espanyol europeu). [Consulta: 17 octubre 2024].
# Emma Lazarus

Emma Lazarus (Nova York, 22 de juliol de 1849 - íd. 19 de novembre de 1887) va ser una poeta estatunidenca. La seva obra més coneguda és el sonet de 1883 The New Colossus, gravat en bronze a l'Estàtua de la Llibertat de Nova York.
Va estudiar literatura americana i europea i va aprendre alemany, italià i portuguès. Va cartejar-se amb autoritats com Ralph Waldo Emerson i va completar els estudis amb dos viatges a Europa. Membre de l'elit literària de Nova York de finals del segle XIX, va escriure diverses obres originals i traduccions d'autors com Heinrich Heine o Johann Wolfgang von Goethe. També va publicar dues obres de teatre i una novel·la.
Originària d'una família sefardita portuguesa, va mostrar-se molt interessada pels seus ancestres, especialment arran dels progroms a l'Imperi Rus durant la dècada de 1880. Fou reconeguda partidària del georgisme, va escriure contra l'antisemitisme i defensà la idea de crear una pàtria a Palestina, abans que existís el terme de sionista.

## The New Colossus

En el context de les onades migratòries als Estats Units, en les últimes dècades del segle XIX, des dels guetos europeus i russos, Lazarus va defensar els immigrants i els jueus perseguits. El seu famós sonet recull l'ideal de Lazarus de poder conjugar el manteniment de la pròpia tradició amb les noves realitats. Apel·lant als vells ideals grecs, concep la idea d'un nou colòs esdevingut una mena de mare acollidora dels nous exiliats.

## Obres

* Lazarus, Emma. The Poems of Emma Lazarus. Houghton, Mifflin and Company, 1888 [Consulta: 12 desembre 2008].
* In the Jewish Synagogue at Newport
* In Exile
* Progress and Poverty
* The New Colossus
* By the Waters of Babylon
* 1492
* The New Year
* The South
* Venus of the Louvre

## Referències

* 1 2 «Emma Lazarus» (en anglès). Encyclopaedia Britannica, 21-03-2024. [Consulta: 19 maig 2024].
* ↑ Sugarman, Yerra. «Emma Lazarus». A: The Oxford Encyclopedia of American Literature. Oxford University Press, 2003, p. 413. ISBN 978-0-19-515653-9.
* ↑ «Four Founders - Emma Lazarus [Judaic Treasures]» (en anglès). [Consulta: 13 setembre 2017].
* 1 2 3 «Emma Lazarus» (en anglès). Jewish Women's Archive. [Consulta: 19 maig 2024].

## Enllaços externs

* Emma Lazarus a Biography.com.
# Semeòstoms

Els semeòstoms (Semaeostomeae) són un ordre de cnidaris de la classe dels escifozous, que inclou les meduses més conegudes i abundants a les costes temperades.
Les meduses semeòstomes tenen tres, cinc o més tentacles. Algunes espècies produeixen escifistomes, però en d'altres les èfires es formen directament a partir de la larva plànula. A les costes dels Països Catalans abunda Pelagia noctiluca, espècie que pot causar problemes a les platges a causa de la virulència dels seus cnidòcits.

## Taxonomia

Els semeòstoms inclouen cinc famílies:
* Família Cyaneidae L. Agassiz, 1862
* Família Drymonematidae Haeckel, 1880
* Família Pelagiidae Gegenbaur, 1856
* Família Phacellophoridae Straehler-Pohl, Widmer i Morandini, 2011
* Família Ulmaridae Haeckel, 1880

## Referències

* ↑ «Cercaterm | TERMCAT». [Consulta: 28 febrer 2020].
* 1 2 Altaba, C. R., 1991. Invertebrats no artròpodes. Història Natural dels Països Catalans, 8. Fundació Enciclopèdia Catalana, Barcelona.
* ↑ «WoRMS - World Register of Marine Species - Semaeostomeae». [Consulta: 28 febrer 2020].
# María Martín Revuelta

Plantilla:Destruir
María Martín Revuelta (Madrid, 18 de març de 1985) és una política espanyola, diputada al Congrés dels Diputats en la X Legislatura.

## Biografia

És filla del periodista Antonio Martín Beaumont. Llicenciada en Dret per la Universitat Carles III de Madrid, té diversos màsters jurídics, així com un altre en Comunicació Corporativa i Institucional, també per aquesta Universitat. En 2014 va substituir en el seu escó Rubén Moreno Palanques, elegit diputat a les eleccions generals espanyoles de 2011 per València, quan aquest renuncià a l'escó en ser nomenat secretari d'estat. Ha estat secretària primera de la Comissió Mixta de Control Parlamentari de la Corporació RTVE i les seves Societats. Val a dir que María Martín formava part de les llistes del partido Popular de València tot i no tenir cap vinculació amb terres valencianes.
En juliol de 2015, després de les eleccions municipals, fou nomenada regidora de comunicació de l'ajuntament de Villaviciosa de Odón.

## Referències

* ↑ Fitxa del Congrés dels Diputats
* ↑ El padre de una candidata del PP al Congreso agita el relevo de Fabra Arxivat 2016-02-25 a Wayback Machine., Levante EMV, 11 de setembre de 2013
* ↑ María Martín Revuelta nueva concejala de Comunicación en lugar de Juan Godino
# Eleccions federals alemanyes de 1949

Les eleccions federals alemanyes de 1949 se celebraren el 14 d'agost de 1949 per a elegir els membres del Bundestag de la República Federal d'Alemanya. Foren les primeres eleccions lliures després de l'era nazi.

## Sistema electoral

La nova constitució, que va entrar en efecte en 1949 no va establir un sistema electoral específic per escollir el Bundestag, però un comitè del Parlamentarischer Rat (Consell Parlamentari) va redactar una llei que havia de servir per regular les primeres eleccions, i deixar que el nou Parlament escollís el sistema electoral. Es va establir la representació proporcional amb un mínim del 5% dels vots en un estat per rebre representació.

## Resultats

Un nombre de membres del parlament (2 CDU, 5 SPD, 1 FDP), elegits indirectament per la legislatura de Berlín no foren inclosos en el total final.
Escons :
| | Partit Socialdemòcrata d'Alemanya (SPD) | 6.934.975 | 29,2% | 131 / 402 |
| | Unió Demòcrata Cristiana d'Alemanya (CDU) * | 5.978.636 | 25,2% | 115 / 402 |
| | Freie Demokratische Partei (FDP)* | 2.829.920 | 11,9% | 52 / 402 |
| | Unió Social Cristiana de Baviera (CSU)* | 1.380.448 | 5,8% | 24 / 402 |
| | Partit Comunista d'Alemanya | 1.361.706 | 5,7% | 15 / 402 |
| | Partit de Baviera | 986.478 | 4,2% | 17 / 402 |
| | Partit Alemany (DP)* | 939.934 | 4,0% | 17 / 402 |
| | Partit de Centre (DZP) | 727.505 | 3,1% | 10 / 402 |
| | Unió de la Reconstrucció Econòmica | 681.888 | 2,9% | 12 / 402 |
| | Partit de Dreta Alemany | 391.127 | 1,8% | 5 / 402 |
| | Partit Radical-Social de la Llibertat | 216.749 | 0.91% | 0 / 402 |
| | Associació de Votants de Schleswig Meridional | 75.388 | 0.32 | 1 / 402 |
| | Independents | 1,141,647 | 4.81 | 3 / 402 |
| Total | Total | 23.732.398 | 100,0% | 402 |
*Aquests partits formaren una Coalició després de les eleccions.

## Post-elecció

Konrad Adenauer esdevé el primer Canceller de la república federal, formant una coalició amb CDU/CSU, Partit Democràtic Lliure (FDP), i el Partit Alemany (DP).

## Referències

* ↑ Roegele, Otto B. «Adenauer's Electoral Victory September 6, 1953» (en anglès). The Review of Politics, 16, 2, 4-1954, pàg. 212 [Consulta: 23 febrer 2025].
* ↑ «Geschichte des Wahlrechts zum Bundestag» (en alemany). [Consulta: 15 febrer 2024].
* ↑ Roegele, Otto B. «Adenauer's Electoral Victory September 6, 1953» (en anglès). The Review of Politics, 16, 2, 4-1954, pàg. 228 [Consulta: 23 febrer 2025].

## Enllaços externs

* (anglès) Elecció del primer Bundestag Alemany el 14 d'agost de 1949. Arxivat 2013-07-27 a Wayback Machine.